Nafarroako Parlamentuko Mahaiak, 2017ko irailaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Javier García Jiménez jaunak aurkezturiko mozioa, zeinaren bidez Nafarroako Gobernua premiatzen baita ikastetxeetako zuzendaritza-taldeak aintzatets ditzan eta irakasleak zuzendaritza-taldeetan sartzea sustatzeko neurriak har ditzan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2017ko irailaren 25ean

Lehendakaria: Ainhoa Aznárez Igarza

MOZIOAREN TESTUA

Nafarroako Alderdi Popularreko foru parlamentarien elkarteko foru parlamentari Javier García Jiménez jaunak, Legebiltzarreko Erregelamenduan ezarritakoaren babesean, mozio hau aurkezten du, Osoko Bilkuran eztabaidatzeko, zeinaren bidez Nafarroako Gobernua premiatzen baita ikastetxeetako zuzendaritza-taldeen lana aintzatets dezan eta neurriak har ditzan irakasleak zuzendaritza-taldeetan sartzea sustatzeko.

Hezkuntza Departamentuko Giza Baliabideen Zerbitzuko zuzendariaren 1926/2017 Ebazpenaren bidez izendatu dira klaustroko kide bakar bat ere aurkeztu ez zen Nafarroako ikastetxe eta institutu publikoetako zuzendaritza-karguak.

Hori ez da gauza berria. 2014an, Nafarroako Parlamentuak mozio bat onetsi zuen, zeinaren bidez Gobernua premiatu baitzuen ikastetxe publikoetako ardura-postuen hautaketari buruzko azterlan bat egin zezan –zehazki, zuzendaritzakoak–, eta eskatzen baitzion arreta berezia jar zezan ardura-postu horietara irakasleak norberaren borondatez sartzea sustatuko duten neurriak hartzeko.

Halere, Nafarroak arazo berbera dauka urtez urte. Ikastetxeko zuzendari-karguan dauden bitartean nahiz kargua utzi ondoren pizgarririk ez edukitzeak horrelako ardura-postuetara sartzeko interes-falta eragiten du irakasleen artean, horrek ikastetxeentzat nahiz ikasleentzat berarekin dakarren kaltearekin, zeren lau urtean behin zuzendaritza-talde berria izaten baitute, zenbait kasutan behar bezala prestatuta egoten ez dena edo lan hori egiteko behar adinako motibaziorik ez daukana.

Horregatik guztiagatik, honako mozio hau aurkezten dugu:

1. Nafarroako Parlamentuak Nafarroako Gobernua premiatzen du zuzendaritza-taldeak aintzatets ditzan ikastetxeetako eguneroko bizitza aurrera eramateko funtsezko elementu gisa eta Nafarroako hezkuntza-errealitateari egiten dioten ekarpenagatik.

2. Nafarroako Parlamentuak Nafarroako Gobernua premiatzen du azterlan bat egin dezan, 2014an onetsi zen bezala, ikastetxe publikoetako ardura-postuen hautaketari –zuzendaritzakoenari, bereziki– buruzkoa, eta neurriak har ditzan irakasleak ardura-postu horietara iristea sustatzeko.

Iruñean, 2017ko irailaren 21ean

Foru parlamentaria: Javier García Jiménez